**Šventės scenarijus**

**„VASARĄ PASITINKANT...“**

Skambant muzikai (iš albumo „Tele Bim Bam dainos“ dainelė „Naktelės žiedai“), vaikai įeina į salę. Mažieji vaikai susėda ant pagalvėlių, didieji – ant kėdučių. Kiekvienas nešasi po gėlę, kuria mojuoja dainelės metu. Salė papuošta vaikų darbeliais, raidėmis, gėlėmis, scenos gale parašyta – GĖLIŲ ŠALIS.

Suaugęs atsiveda du vaikus – berniuką ir mergaitę, vaizduojančius pavasarį, paima vaikus už rankų ir sako L. Degėsio eilėraštį „Gėlių šalis“:

Raktažolių, širdažolių tėvyne,

Jonažole baltam dienos delne,

Šalie spalvų, pavasarių gimtine,

Globojanti, viliojanti mane.

Gėlių šalie, žalių žolynų krašte,

Laukymių, pievų plazdanti širdie,

Žiedų žiedelių, gėlynėlių rašte,

Mirgėk prieš saulę, kvepiantis žydėk.

Šlamučių gojuos, gervuogių pavėsy,

Garstyčių, krapų, apynių miškuos

Sakau: visi per vasarą žydėsim –

Iš laimės užsimerkiu ir juokiuos.

Suaugęs:

* Mūsų mažieji parodys, ką jie mokėsi šiais metais?
* Ką matot? (saulutę)
* Kokiu garseliu prasideda žodis „saulutė“? („s“)
* Kokią matot raidelę? (S)
* Kas mokat eilėraštuką apie saulutę?

Vaikas:

* Saule, saule sa sa sa

 Ar bėgiosi tu basa?

 Nebėgiosiu aš basa,

 Nes labai baisi rasa.

Suaugęs:

- Kas žinot patarlių, mįslių?

- Kas lekia be sparnų? (Vėjas)

- Kokie kalnai per pasaulį keliauja? (Debesys)

- Kas dega, bet nesudega? (Saulė)

- Iš guolio nekepsi raguolio.

- Darbštus kaip bitė.

Suaugęs :

- Gražiai kalbėti mokate ne tik jūs. Pasiklausykite ir pasakykite, kieno balselius išgirsit? (Paleidžiama kasetė su paukščių balsais. Vaikai atspėja - paukšteliai).

- Kiekvienas paukštelis gieda savo giesmelę, o žmonės tas jų giesmeles pamėgdžioja. Ir mes su jumis mokame daug tokių giesmelių.

Pasirodo vaikai su paukščių kaukėmis, pamėgdžioja įvairius paukščius.

Vieversys (vaikas) :

* Čir vir vir pavasaris

Palikau vaikus nelesinęs.

Parlėksiu – palesinsiu,

Vandenėliu pagirdysiu.

Kregždė (vaikas) :

* Geri vyrai, geri vyrai

Kaip pipirai

Ir nesėti neravėti.

O vis dygsta.

Lakštingala (vaikas) :

* Jurgiuk, Jurgiuk Stabdyk, stabdyk,

Kinkyk, kinkyk, Trr... trr...

Paplak, paplak,

Važiuok, važiuok,

Volungė (vaikas) :

* Ieva, Ieva

Neganyk po pievą

Ateis Tijūnas

Nuraus kaltūną.

Dainelė „Baltoji varnelė“. Keli vaikai dainuoja, o visi vaikai sėdėdami linguoja.

Suaugęs:

* Pavasarį ne tik paukšteliai sugrįžta ir savo giesmeles traukia, bet ir visi gyvūnėliai atsigauna. Štai zuikienė atsivedė zuikučių, po lapų krūva pupsi ežiukas, nuo šakos ant šakos striksi voveraitės, iš olos išlenda laputė. (Rodo minkštus žaisliukus – kiekvieną žvėrelį).

 - Laukuose dūzgia bitutės, renka meduolį. Jūs žinote kaip bitutės dūzgia? (Z –z –z). (Rodo garsą Z).

Išgirdęs bičių dūzgimą įeina meškiukas (vaikas).

- Jis ieško medučio. Išsigandęs, nežino, kur papuolė. Padelklamuojam jam eilėraštuką :

Kai meškinas skuodė, Tai verkia nykštukas,

Sutiko nykštuką Tai ašaros rieda,

Numynė nykštukui Išgirdo pelėda,

Mažytį pirštuką. Atskrido pelėda.

 Šalia atsitūpus paglostė nykštuką,

 Žaliom samanėlėm

 Aprišo pirštuką.

Suaugęs :

* Meškiuk, tu gyveni miške. O draugų turi? Su kuo tu draugauji? Kiek daug draugų. (Ežiukas, kiškis, lapė).

Ežys (vaikas) :

 Prisidėjęs pilną kežį Ne ežiukas,

 Margučius ežiukas vežė. Jis tik vežė.

 Gal jūs žinot

 Kas juos dažė?

* O apie laputę?

Lapė (vaikas) :

Lapė bėgo per kiemelį

Lapė nešėsi maišelį

Labas rytas, tau, gaideli

Lįsk laputei į maišelį.

* Ir kiškučio nepamiršom.

Kiškis (vaikas) :

Kiškis piškis ilgaausis

Ten po krūmu prausės, prausės

Suka, suka jis ūsus,

Žada atvažiuot pas mus.

 - Meškiuk, pasakyk, kokius žaidimus miške žaidi? Pamokyk mus.

Žaidimas – ratelis „Tindi rindi riuška“. Šoka 5 – 6 vaikai.

* Paklausykit, kas čia vyksta? Iš kur tas garsas?

Lėlių teatras „ Miško mokykla“, vaidina suaugę.

**MIŠKO MOKYKLA**

Veikėjai :

Lapė

Meškutis

Ežys

Pelėda

Skamba muzika.

Pasirodo lapė:

- Lia lia lia, lia lia lia. Laba diena vaikučiai. Aš - gudruolė lapė.

Esu labai linksma ir smalsi. O kas gi čia? Koks čia laiškas, kaip įdomu. Kas jame parašyta. Aš tuoj tuoj pažiūrėsiu. Štai, kažkas parašyta.

Lapė apžiūri, apuosto laišką.

Lapė : - Kaip gaila, kad nemoku skaityti. Kas galėtų perskaityti? Eisiu, gal ką sutiksiu.

Susitinka mešką.

Lapė: - Meškute, meškute, turiu štai laišką. Būk gera perskaityk.

Meška: - Kad aš nemoku skaityti. Eime, gal sutiksime ką nors, kas mokės skaityti.

Susitinka ežį.

Lapė: - Ežiuk, ežiuk, perskaityk mums laiškelį.

Ežys : - Labai norėčiau jums padėti, bet nemoku skaityti.

Pro šalį skrido pelėda ir nutūpė ant medžio šakos.

Pelėda : - Ko tokie susirūpinę ir kur taip skubate?

Visi žvėrys : - Štai turime laišką, bet nepažįstame nė vienos raidės ir negalime jo perskaityti.

Pelėda : - Aš jums padėsiu. Čia parašyta: Miško aikštelėje atsidaro mokykla. Kviečiu visus visus žvėrelius mokytis. Pasirašo pelėda.

Visi : - Tai gerai, mes išmoksime skaityti.

Groja muzika.Žvėreliai šoka.

Suaugęs: - Pelėda nori pažiūrėti, kaip jūs mokate minti mįsles apie paukštelius ir žvėrelius.

* Kas margas nerašytas? (Genys)
* Esu raudonkojis, braidau po balas.

Dažnai stoviu ant vienos kojos.

Visos varlės manęs bijo. Ko? (Gandro).

* Ji stora, ruda, mėgsta kopinėti medų. Kas? (Meška)
* Pilnas kamuolys adatų. Kas? (ežys)

Suaugęs :

* Šaunuoliai. Gal jūs mokate šokti? Pašokim.

Suaugęs su dviem vaikais – saule (vaikas), gėlių fėja (vaikas) deklamuoja baigiamąjį eilėraštį – J. Pipirienė „Vasarėlė“

Štai atėjo vasarėlė,

Apsikaišiusi žiedais.

Ji su žemuogių karoliais

Ir gelsvais linų plaukais.

O su ja kartu saulutė,

Šildo mums ir šviečia.

Ir visus visus vaikus

Į kiemelį bėgti kviečia.

Visi vaikai pakelia raides SVEIKA VASARA.

**APIBENDRINAMASIS ŽODIS**

 Padėkojame šventėje dalyvavusiems vaikams ir svečiams. Vaišiname visus saldumynais. Grojant linksmoms dainelėms, kviečiame vaikus pašokti.

Scenarijaus autorė: A. Talalienė.

Ugdymo įstaiga: Ukmergės „Ryto“ specialioji mokykla.